У 22-і раз па традыцыі ў старажытным горадзе Шчучыне, упершыню згаданым у ХV стагоддзі, багатым на культурную спадчыну, прайшоў Дзень беларускага пісьменства. З усёй Беларусі і з розных краін сюды прыехалі журналісты, выдаўцы, кіраўнікі СМІ. У наступным годзе фэст пройдзе на Гомельшчыне, у Рагачове. Чым жа знакамітыя Шчучын і яго ваколіцы ў гісторыі беларускага слова? Гэта радзіма паэткі Алаізы Пашкевіч, якая праславілася пад псеўданімам Цётка. Ля бронзавага помніка Цётцы ў Шчучыне заўсёды ляжаць кветкі, ладзяцца паэтычныя чытанні. Так было і гэтым разам. Бо Слова панавала на свяце. Сёлета да яго таксама быў выпушчаны маляўнічы плакат з выявай помніка легендарнай паэтцы. І многія госці Шчучына ў гэтыя дні, гледзячы на плакаты, мелі магчымасць з піетэтам успомніць пра гэтага дзіўнага майстра беларускага слова.